- চ্যানেল আই অনলাইন ২৩ আগস্ট, ২০১৯ ১৮:৪৫
দিনকে দিন ফুটবল দুনিয়ার সব আলোচনাকে ছাপিয়ে যাচ্ছে নেইমারের দলবদলের খবর। ব্রাজিলিয়ান তারকাকে নিয়ে রীতিমতো ইঁদুর-বিড়াল খেলা খেলছে তার ক্লাব পিএসজি। মুখে বলছে, নেইমারকে তারা বিক্রি করবেই। কিন্তু একই সময়ে আবার বার্সেলোনা বা রিয়াল মাদ্রিদের মতো ক্লাবের বিশাল প্রস্তাবও ফিরিয়ে দিচ্ছে।
দিন তিনেক আগে নেইমারকে দলে টানতে পিএসজিকে ১৯০ মিলিয়নের প্রস্তাব দেয় বার্সেলোনা। যদিও আর্থিক প্যাচের কারণে সেটা লোন প্রস্তাব ছিল। তবে বার্সার প্রস্তাব ফিরিয়ে দেয় ফরাসি ক্লাবটি।
পুরনো ক্লাব বার্সেলোনার সঙ্গে নেইমারকে দলে টানার চেষ্টায় আছে তাদের চিরপ্রতিদ্বন্দ্বী রিয়াল মাদ্রিদ। লাইনে আছে ইতালিয়ান চ্যাম্পিয়ন জুভেন্টাসও। তবে বার্সার একদিন পর বড় অঙ্কের প্রস্তাব দেয় রিয়াল মাদ্রিদ।
নেইমারকে দলে নিতে ১০০ মিলিয়ন ইউরোর সঙ্গে গ্যারেথ বেল, হামেস রদ্রিগেজ ও কেইলর নাভাসকে দিতে চেয়েছিল রিয়াল। কিন্তু সেই প্রস্তাব ফিরিয়ে দেয় পিএসজি।
ক্যাশ অর্থের সঙ্গে যে তিন খেলোয়াড়কে দিতে চেয়েছিল রিয়াল তাদের সম্মিলিত দামও ১০০ মিলিয়নের কম নয়। তারপরও রাজি হয়নি পিএসজি।
এদিকে, দলবদলের সময়সীমাও ধীরে ধীরে শেষ হয়ে আসছে। ২ সেপ্টেম্বর শেষ হবে স্প্যানিশ দলবদলের সময়সীমা। তবে সময় যেটুকুই থাক না কেন, চিরপ্রতিদ্বন্দ্বীদের সঙ্গে নেইমারকে নিয়ে রশি টানাটানি নাটকের ‘খেল খতম’ করতে চায় বার্সেলোনা। দলের সাবেক তারকার জন্য শেষবারের মতো প্রস্তাব দিতে যাচ্ছে বার্সা এবং সেটা শুক্রবার রাতেই।
বার্সেলোনাভিত্তিক রেডিও চ্যানেল ‘রেস১’ বলছে, আর কয়েক ঘণ্টার মধ্যেই অর্থাৎ শুক্রবার রাতেই নেইমারের জন্য নতুন প্রস্তাব দিতে যাচ্ছে বার্সা। আর এর মাধ্যমেই নেইমার নাটকের অবসান ঘটাতে পারে ক্লাবটি।
নেইমারের আচরণে হতাশ পিএসজির কাতারি মালিক। ফলে তাকে ছেড়ে দিতে প্রস্তুত। কিন্তু সেটা অর্থের অঙ্কটা ঠিক রেখেই করতে চান নাসের আল-খেলাইফি।
নেইমারকে যেহেতু ছাড়তেই চান, সেহেতু তাকে বিক্রি করে নিজেদের কোষাগারে বড় অঙ্কের অর্থ জমা করতে চান পিএসজির স্পোর্টিং ডিরেক্টর লিওনার্দো। ফলে বার্সা বা রিয়ালের দিক থেকে গ্রহণযোগ্য কী প্রস্তাব আসে সেটা বিবেচনার জন্য এখনো অপেক্ষায় রয়েছে পিএসজি। এই অপেক্ষা শেষ হলেই কেবল চলতি গ্রীষ্মের সবচেয়ে বৃহত্তম ট্রান্সফার কাহিনী শেষ পর্যন্ত একটি সিদ্ধান্তে আসতে পারে।
ডেঙ্গু জ্বরে রাজধানীতে আরেক শিশুর মৃত্যু
পরবর্তী পূর্ববর্তী ১ এর ৩,৪৭১